אילון לינדנשטראוס

אילון לינדנשטראוס (נולד ב-1 באוגוסט 1970) הוא מתמטיקאי ישראלי, פרופסור למתמטיקה באוניברסיטה העברית בירושלים ובאוניברסיטת פרינסטון. זכה במדליית פילדס בשנת 2010, בזכות מחקריו העושים שימוש בשיקולים הסתברותיים ודינמיים לפתרון בעיות בתורת המספרים. לינדנשטראוס נולד בשנת 1970 בירושלים, לנעמי וליורם לינדנשטראוס. הוא גדל בשכונת בית הכרם ולמד בתיכון ליד האוניברסיטה. חיבורו החזק עם המתמטיקה החל בתיכון, כשלבורנט בית הספר היה נותן לו חידות מתמטיות בהפסקות. בגיל 18 ייצג את ישראל באולימפיאדת המתמטיקה הבינלאומית וזכה במדליית ארד. הוא התגייס לתוכנית תלפיות ובמהלך שירותו זכה בפרס ביטחון ישראל. את שירותו בצה"ל סיים בגיל 26, בדרגת רב-סרן. ללינדנשטראוס תואר ראשון במתמטיקה ופיזיקה (1991), תואר שני (1995) ותואר דוקטור במתמטיקה, כולם מהאוניברסיטה העברית. בשנת 1999 קיבל תואר דוקטור, על עבודה שכותרתה "תכונות אנטרופיה של מערכות דינמיות", ונעשתה בהנחייתו של פרופסור בנימין וייס. על עבודה זו זכה בשנת 2001 בפרס חיים נסיהו במתמטיקה לדוקטורט מצטיין שאושר בישראל. לאחר קבלת התואר השלישי, עבר לינדנשטראוס לארצות הברית, שם שהה במכון למחקר מתקדם, באוניברסיטת סטנפורד, במכון קליי למתמטיקה וכן באוניברסיטת פרינסטון, שם מונה לפרופסור. החל משנת 2009 הוא נושא גם במשרת פרופסור במכון איינשטיין למתמטיקה שבאוניברסיטה העברית, והוא מחלק את זמנו בין האוניברסיטה העברית ואוניברסיטת פרינסטון. בשנת 2010 זכה לינדנשטראוס במדליית פילדס, שניתנת לצעירים עד גיל 40, ובכך הפך לישראלי הראשון שזכה בפרס זה. בשנת 2024 מונה לפרופסור למתמטיקה במכון למחקר מתקדם בפרינסטון. לינדנשטראוס טוען כי סף ההתאמצות שלנו לפתרון חידות ובעיות מתמטיות ירד כתוצאה מהקלות שבחיפוש בגוגל. הוא אומר שהדרך הטובה ביותר ללמוד היא לחשוב על בעיה לאורך זמן ולהתגבר על הרצון למציאת פתרונות מידיים.[דרוש מקור] לינדנשטראוס עוסק בתחומי הדינמיקה, בעיקר בנושאי התורה הארגודית. כמו כן הוא מתמקד בשימושים של התורה הארגודית לבעיות בתורת המספרים. הוא שיתף פעולה עם מספר מתמטיקאים, בהם ז'אן בורגיין מהמכון למחקר מתקדם, מנפרד איינזידלר וברק וייס. במאמר משותף עם מנפרד איינזידלר ואנטול קאטוק השיג התקדמות רבה לקראת הוכחת השערת ליטלווד לגבי קירובים דיופניטים. בעזרת שיטות דינמיות הוכיח לינדנשטראוס גרסה מסוימת של השערת Quantum Unique Ergodicity של פיטר סרנק וזאב רודניק. בסדרת מאמרים בשיתוף מנפרד איינזידלר, Akshay Venkatesh ו-Philippe Michel הוא ניתח פעולות של טורוסים על מרחבי מנה בעלי עניין בתורת המספרים, כתוצאה מכך הכליל משפטים של הרמן מינקובסקי ושל יורי ליניק. פרופסור לינדנשטראוס קישר בין תורה טופולוגית, המכונה תורת המימד, ואנטרופיה. נוסף על כך לינדנשטראוס גם פיתח תורה המבחינה בין מערכות שונות בעלות אנטרופיה אינסופית. על פיתוח תורה זו וגילוי הקשר בין תורת המימד ואנטרופיה, זכה אילון לינדנשטראוס בפרס ע"ש בלומנטל, על עבודת הדוקטורט הטובה ביותר. פרס ביטחון ישראל פרס חיים נסיהו במתמטיקה לעבודת דוקטורט. פרס Salem למתמטיקאים צעירים - 2004. פרס איגוד המתמטיקה האירופי - 2004. פרס מיכאל ברונו - 2008. פרס ארדש של האיגוד הישראלי למתמטיקה - 2009. פרס פרמה (אנ') של המכון המתמטי בטולוז - 2009. מדליית פילדס - 2010. נבחר לחבר האקדמיה הלאומית הישראלית למדעים - 2012. נבחר לאקדמיה אירופיאה - 2012. לינדנשטראוס נשוי לאביגיל ואב לשלוש בנות. אביו, יורם לינדנשטראוס, היה פרופסור במכון איינשטיין למתמטיקה באוניברסיטה העברית, אמו, ד"ר נעמי לינדנשטראוס, הייתה חוקרת במחלקה למדעי המחשב באוניברסיטה העברית ובן דודו של אביו היה השופט ומבקר המדינה מיכה לינדנשטראוס. אחיותיו הן איילת לינדנשטראוס לרסן, פרופסור למתמטיקה באוניברסיטת אינדיאנה, כנרת קרן, פרופסור לפיזיקה בטכניון וגליה לינדנשטראוס, חוקרת בכירה במכון למחקרי ביטחון לאומי. מדיה וקבצים בנושא אילון לינדנשטראוס בוויקישיתוף אילון לינדנשטראוס, באתר של האוניברסיטה העברית כרטיס אישי וקורות חיים, באתר האקדמיה הלאומית הישראלית למדעים קורות חיים של אילון לינדנשטראוס באתר אוניברסיטת פרינסטון נימוקי הוועדה להענקת מדליית פילדס באתר הקונגרס הבינלאומי של המתמטיקאים לשנת 2010 לורנס זלצמן, נימוקי הוועדה להענקת פרס ארדש שי זמיר, גאון מתמטי: מה חוקר אילון לינדנשטראוס?, באתר ynet, 19 באוגוסט 2010 ליאת עזר, מתמטיקה למצטיינים, הגרסה הישראלית, באתר ישראל היום, 20 באוגוסט 2010 אסף שטול-טראורינג, המתמטיקאי הישראלי, פרופ' אילון לינדנשטראוס, זכה במדליית פילדס היוקרתית, באתר הארץ, 19 באוגוסט 2010 אסף שטול-טראורינג, הגיע להישגים בתחום המערכות הדינמיות ובתורת המספרים, באתר הארץ, 20 באוגוסט 2010 ניר חסון, נצר למשפחת מדענים שקיבלה את הזכייה בשלווה, באתר הארץ, 20 באוגוסט 2010 אורן הוברמן, אנחנו נמצאים בתקופת פריחה חסרת תקדים בתחום המתמטיקה", באתר כלכליסט, 26 באוגוסט 2010 אילון לינדנשטראוס, ההפקרות של לפני חצי שנה היא כלום לעומת ההפקרה כעת, באתר הארץ, 7 באפריל 2024 אילון לינדנשטראוס, באתר פרויקט הגנאלוגיה במתמטיקה אילון לינדנשטראוס, באתר MacTutor (באנגלית) אילון לינדנשטראוס, באתר dblp אילון לינדנשטראוס, באתר אנציקלופדיה בריטניקה (באנגלית) מכּתביו: Invariant measures and the set of exceptions to Littlewoods conjecture Invariant measures and arithmetic quantum unique ergodicity Some examples how to use measure classification in number theory - דוגמאות לשימושים של דינמיקה בתורת המספרים. צריך לעורר מודעות ליופי שבמתמטיקה, באתר כלכליסט, 18 במאי 2011 ההפקרות של לפני חצי שנה היא כלום לעומת ההפקרה כעת, באתר הארץ, 7 באפריל 2024 Elon Lindenstrauss, Institute for Advanced Study